Det er den fjerde påsatte brand inden for få dage, og derfor efterlyser Fyns Politi nu også vidner til den seneste af dem.

Søndag eftermiddag klokken 15.28 fik alarmcentralen et opkald fra en borger, som kunne se røg stige til vejrs fra et sted inde i Havekolonien Grejsdalen. I første omgang ville vagtchef Kenneth Taanquist ikke konstatere, at der var tale om en brand, fordi det også kunne være en grill, som havde fået for meget tændvæske eller et stykke kød, som var brændt lidt rigeligt på.

Det var dog ikke tilfældet, for ifølge både Fyns Politis senere meldinger på Twitter og Fyens Stiftstidendes reporter Carsten Olsen var der sat ild til døren i et sideskur. Ilden var dog blevet så hurtigt slukket, at den ikke havde bredt sig til selve kolonihavehuset.

Der var ingen personer til stede, da branden fandt sted ved kolonihavehuset, som ifølge avisens udsendte reporter ligger ret isoleret i havekoloniforeningen. Derfor har det været muligt at komme uset til og fra brandstedet.

Politiet var efter branden massivt til stede i området med både en indsatslederbil og tre patruljevogne for at sikre spor af gerningsmanden eller -mændene.